Hallitus etsii vielä täyttä yhteis­ymmärrystä työllisyys­toimiensa laskemiseen, vasemmisto­liitto ei hyväksy valtiovarain­ministeriötä yli­tuomariksi

Sdp:n ja keskustan mukaan valtiovarainministeriön pitää pystyä laskemaan elokuun päätöksille työllisyysvaikutukset.

Hallitus etsii kuumeisesti työllisyyskeinoja, mutta ei ole päässyt vielä täyteen yhteisymmärrykseen edes tulevien päätöstensä todentamisesta. Suurimmat hallituspuolueet Sdp ja keskusta katsovat, että valtiovarainministeriö (VM) siunaa hallituksen ensimmäisen vaiheen työllisyystavoitteen toteutumisen keinot. Vasemmistoliiton mukaan valtiovarainministeriön rinnalla myös muiden ministeriöiden laskelmia voitaisiin käyttää todentamaan tavoitetta.